આમ તો સમગ્ર ગાંધી આશ્રમ પવિત્ર ભૂમિ છે, પરંતુ જ્યાં મહાત્મા ગાંધી દરરોજ પ્રાર્થના કરતા હતા તે ઉપાસના ભૂમિનો સમગ્ર વિશ્વની પવિત્ર જગ્યાઓમાં સમાવેશ થાય છે. આજે પણ આપણે આ પવિત્ર ભૂમિ પર ઊભા રહીએ ત્યારે ચોક્કસ પ્રકારનાં સ્પંદનો અનુભવાય છે. ગાંધીજી દરરોજ અચૂક પ્રાર્થના કરતા. એક વખત ખૂબ કામ હોવાથી મહાત્મા ગાંધી, મહાદેવભાઈ દેસાઈ અને કાકાસાહેબ પ્રાર્થના કર્યા વિના સૂઈ ગયા. જો કે ગાંધીજીને ઊંઘ જ ન આવી. તેમને સતત થયું કે હું કશુંક ભૂલી ગયો છું. છેવટે રાત્રે પ્રાર્થના કરી પછી જ તેમને ઊંઘ આવેલી.